รัฐบาลไทย-ข่าวทำเนียบรัฐบาล-“อนุทิน” เชิญชวนรัฐมนตรีสาธารณสุขอาเซียน ร่วมเปิดสำนักงานเลขาธิการของ ACPHEED ที่ไทย เดือน ส.ค.นี้
วันเสาร์ที่ 14 พฤษภาคม 2565
“อนุทิน” เชิญชวนรัฐมนตรีสาธารณสุขอาเซียน ร่วมเปิดสํานักงานเลขาธิการของ ACPHEED ที่ไทย เดือน ส.ค.นี้
รองนายกรัฐมนตรีและรัฐมนตรีว่าการกระทรวงสาธารณสุข ประกาศความพร้อมของไทยที่จะเป็นศูนย์กลางความร่วมมือระหว่างประเทศสมาชิกอาเซียนในการรับมือกับโรคโควิด 19 และภัยด้านสุขภาพ พร้อมขอบคุณประเทศสมาชิกที่สนับสนุนให้ไทยเป็นที่ตั้งของสํานักงานเลขาธิการศูนย์อาเซี
รองนายกรัฐมนตรีและรัฐมนตรีว่าการกระทรวงสาธารณสุข ประกาศความพร้อมของไทยที่จะเป็นศูนย์กลางความร่วมมือระหว่างประเทศสมาชิกอาเซียนในการรับมือกับโรคโควิด19 และภัยด้านสุขภาพ พร้อมขอบคุณประเทศสมาชิกที่สนับสนุนให้ไทยเป็นที่ตั้งของสํานักงานเลขาธิการศูนย์อาเซียน ด้านการรับมือกับภาวะฉุกเฉินทางสาธารณสุขและโรคอุบัติใหม่ (ASEAN Centre for Public Health Emergencies and Emerging Diseases: ACPHEED)โดยจะเปิดสํานักงานฯ เดือน ส.ค.นี้
บ่ายวันนี้ (14 พฤษภาคม 2565) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยเจ้าหน้าที่ระดับสูงของกระทรวงสาธารณสุขและคณะผู้แทนไทย เข้าร่วมการประชุมรัฐมนตรีสาธารณสุขอาเซียน ครั้งที่ 15 (15th ASEAN Health Ministers Meeting) ณ โรงแรม Conrad เมืองบาหลี ประเทศอินโดนีเซีย และได้กล่าวถ้อยแถลงในที่ประชุมว่า ประเทศไทยพร้อมเป็นศูนย์กลางความร่วมมือระหว่างประเทศสมาชิกอาเซียนในการรับมือกับโรคโควิด 19 และภัยด้านสุขภาพ พร้อมทั้งแสดงความยินดีและขอบคุณประเทศสมาชิกอาเซียนที่ให้การสนับสนุนประเทศไทยเป็นที่ตั้งของสํานักงานเลขาธิการของศูนย์อาเซียนด้านการรับมือกับภาวะฉุกเฉินทางสาธารณสุขและโรคอุบัติใหม่ (ASEAN Centre for Public Health Emergencies and Emerging Diseases: ACPHEED) โดยจะทําการเปิดสํานักงานฯ ในเดือนสิงหาคมนี้ ซึ่งนับเป็นความสําเร็จอย่างมาก หลังจากที่ประเทศสมาชิกอาเซียนมีการเจรจาเพื่อเลือกประเทศที่ตั้งของศูนย์นี้มานานกว่า 2 ปี จนกระทั่งสามารถบรรลุข้อตกลงอย่างเป็นเอกฉันท์ได้ในการประชุมระดับรัฐมนตรีครั้งนี้ ที่สําคัญที่ประชุมรัฐมนตรีสาธารณสุขอาเซียนได้สั่งการให้ข้าราชการประจําระดับสูง (Senior Official Meeting on Health Development, SOMHD) จัดทําข้อตกลงการจัดตั้งศูนย์(Established Agreement) ให้เริ่มการประชุมครั้งแรกในช่วงต้นเดือนกรกฎาคม 2565 และให้แล้วเสร็จภายในเดือนกันยายน 2565
โดยในตอนท้ายของการกล่าวถ้อยแถลง นายอนุทินได้เชิญรัฐมนตรีว่าการกระทรวงสาธารณสุขของประเทศสมาชิกอาเซียนเข้าร่วมพิธีเปิดสํานักงานเลขาธิการประสานงานของศูนย์อาเซียนด้านการรับมือกับภัยสาธารณสุขฉุกเฉินและโรคอุบัติใหม่ (ACPHEED Secretariat Office) ที่จะจัดตั้งขึ้นในประเทศไทย และยังได้ใช้โอกาสนี้ร่วมหารือกับประเทศสมาชิกอาเซียนในประเด็นความร่วมมือทางด้านสาธารณสุขที่สําคัญอื่นๆ อาทิ การป้องกันควบคุมโรคและภัยสุขภาพ การค้นหาแหล่งระบาด การรับมือกับการแพร่ระบาดของโรคโควิด19 การดําเนินการเรื่องการจัดสรรวัคซีนและการดําเนินการเรื่องการยอมรับร่วมกันของใบรับรองการฉีดวัคซีนโควิดระหว่างประเทศสมาชิก ซึ่งจะช่วยเร่งการฟื้นฟูภูมิภาคให้กลับมาสู่สถานการณ์ปกติได้รวดเร็วยิ่งขึ้น
สําหรับศูนย์อาเซียนด้านการรับมือกับภาวะฉุกเฉินทางสาธารณสุขและโรคอุบัติใหม่ (ASEAN Centre forPublic Health Emergencies and Emerging Diseases: ACPHEED) จะมีภารกิจสําคัญในการเสริมสร้างขีดสมรรถนะของภูมิภาคอาเซียนในการเตรียมความพร้อม การป้องกัน ตรวจจับ และตอบโต้ต่อภาวะฉุกเฉินด้านสาธารณสุขและโรคอุบัติใหม่ ในสถานะที่เป็นศูนย์ความเป็นเลิศและเป็นศูนย์รวมทรัพยากรบุคคลของภูมิภาค” ประเทศไทยได้เสนอตัวเป็นประเทศที่ตั้งศูนย์ โดยมีประเทศอินโดนีเซียและเวียดนามเป็นคู่แข่ง มีการหารือกันมานานกว่า2 ปี ซึ่งหลังจากมีการหารือ3 ฝ่าย (Trilateral meeting) ระหว่างรัฐมนตรีสาธารณสุขไทย อินโดนีเซียและเวียดนาม ได้เห็นชอบให้ทั้ง 3 ประเทศเป็นที่ตั้งศูนย์ตามภารกิจหลักของ ACPHEED โดยมีสํานักงานเลขาธิการของ ACPHEED อยู่ในประเทศไทย นับเป็นความสําเร็จที่สําคัญของอาเซียน รวมถึงทีมสาธารณสุขไทยโดยการนําของนายอนุทิน ที่สามารถผลักดันให้ประเทศไทยมีบทบาทนําในการจัดตั้ง ACPHEED ได้สําเร็จในระหว่างเข้าร่วมการประชุมรัฐมนตรีสาธารณสุขอาเซียน ครั้งที่ 15 และการประชุมอื่นๆ ที่เกี่ยวข้อง
********************************************* 14 พฤษภาคม 2565